До Медиите в Р. България

До г-н Андрей Райчев

**Отворено писмо**

от д-р Георги Тодоров, български лекар и активен член на БЛС, член на КК на БЛС

Уважаеми г-н Райчев,

От години слушаме анализите ви и поучителните ви речи от всички медии и електронни и печатни и в интернет. Поведението ви на познавач на процесите и изявите ви по- скоро на народопсихолог отколкото на социолог нерядко преминават границите на добрия тон към цели обществени прослойки и даже етноси. В предаването на Нова телевизия- „Здравей България“, обаче според мен преминахте всички граници на търпимост. Не мога да се изказвам от името на всички мои колеги, но лично аз, а вярвам и много от тях са се почувствали обидени от думите ви: „Ще ме извините, но лекарите влачат... отвлачват - не всички... Но тези лекари, които влачат, отвлачват или крадат повече от циганите в тая държава! Не се шегувам. Ако сметнете в пари, ще видите"

Не всички, може би означава - „повечето“?! А сравнението на професионална прослойка с предполагаемо, според вас, престъпно поведение на един етнос, за мислещите хора би следвало да значи, че нашите колеги от цигански произход ( имаме десетки такива ) са най-крадливите в съсловието – имат и двата признака за „отвлачване“ и са лекари и са цигани! Ако имате каквито и да е данни за престъпно поведение, според конституцията на нашата страна следва да ги предадете в прокуратурата. Ако нямате, не подвеждайте под общ знаменател цял етнос, съсловие или когото и да било. Уважението се гради с години, вие може да сте го изградили и поради това да обикаляте студията, в каквото и да е качество припознато у вас от медиите. Тази седмица загубихте много от това. Дано да го осъзнавате, а дотогава, около 30000 лекари би следвало да получат вашето опровержение. Дължите подобно и на съгражданите си от етноса обявен в масово практикуване на престъпно живеене.

Извинения не са нужни, поне според мен, ако ги приема означава, че заприличвам на вас, в мислите си и светогледа си, а това е последното, което ми се иска, и достойнството ми на човек не позволява.

08.07.2018г Д-р Георги Тодоров

Русе член на Българския Лекарски Съюз